3819 Oorkom versoekings - Forum 2.0 - jimileroux.com
3819 Oorkom versoekings
Posted by Jimi le Roux on September 5, 2018 at 8:34am in Padlangs oordenkings
Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan. 1 Kor 10:13b NAV
Versoekings is geleenthede om te sondig (as ons daarvoor “ja” sê), maar ook geleenthede om te groei, (as ons daarvoor “nee” sê). Dit kan ons swakker óf sterker maak. Laat ons versoekings positief benader, as groeigeleenthede! Ons kan byvoorbeeld weet dat daar geen versoeking is, hoe aanloklik ook al, wat nie afgewys kan word nie – dis die Here se belofte! Die volgende kan jou daarmee help:
Voorkoming – werk daaraan om jou behoeftes gesond en voldoende aan te spreek, byvoorbeeld seksueel of finansieël. So sal jy heelwat versoekings vermy!
Bekragtiging – leef na aan die Here, wees met sy Gees vervul, dan sal versoekings veel minder houvas op jou hê.
Hantering – leer jou behoeftes, begeertes en swak plekke ken. Verstaan watter kontekste versoekings inhou. Werk dan met ‘n plan as jy snellersituasies eien: verlaat die situasie dadelik, vervang jou gedrag dadelik met iets anders, bid dadelik vir hulp!
Ons kán versoekings weerstaan! As ons die Here so liefhê dat ons versoekings graag wíl weerstaan, is ons by die regte vertrekpunt.
Hemelse Vader, help my om versoekings te eien en daarvan weg te stap, voor ek dalk vir sonde “ja” sê. Amen.